KISKŐRÖS VÁROS POLGÁRMESTERE

ELŐTERJESZTÉS

(a Képviselő-testület 2012. december 12-i ülésére)

TÁRGY: A VÁROS 2013. ÉVI ÁTMENETI GAZDÁLKODÁSÁRÓL SZÓLÓ
RENDELET

Az államháztartásról szóló 2011. évi CXCV. tv. (továbbiakban: Áht.) 24. §-a előírja, hogy a jegyző által elkészített költségvetési rendelettervezetet a polgármester legkésőbb a központi költségvetésről szóló törvény kihirdetését követő negyvenötödik napig  köteles benyújtani a Képviselő-testületnek . 

Az Áht. úgy rendelkezik, hogy ha a Képviselő-testület a költségvetési rendeletét a naptári év kezdetéig nem fogadta el, akkor az átmeneti gazdálkodásról rendeletet alkothat, amelyben felhatalmazást ad a polgármesternek, hogy az önkormányzat bevételeit folytatólagosan beszedhesse és a kiadásait fedezhesse, illetve meghatározza, milyen intézkedéseket tehet a rendelet keretein belül. A rendelet megalkotása csak lehetőség, nem kötelező, de ha a Képviselő-testület ilyen rendeletet nem alkot, az Áht. 25.§-a szerint a polgármester a bevételek és kiadások vonatkozásában is kizárólag az előző évi bevételi és kiadási előirányzatok időarányos teljesítésére jogosult. A pályázatokhoz kapcsolódóan, a megkötött beruházási megállapodások miatt előreláthatólag az előző évi előirányzatok időarányos összegénél nagyobb kiadási kötelezettségek jelentkezhetnek a 2013. évi költségvetési rendelet megalkotásáig. 

A fentiek alapján javasolom, hogy a Képviselő-testület a Város 2013. évi átmeneti gazdálkodásáról szóló rendeletét a rendelet-tervezetben foglaltaknak megfelelően fogadja el.

Kiskőrös, 2012. december 03.

 Domonyi László s.k.

                                                                                                                   polgármester                                                                                                                 

Kiskőrös Város Önkormányzata

Képviselő-testületének

…../2012. (XII. ….) önk. rendelete

a Város 2013. évi átmeneti gazdálkodásáról

(Tervezet)

Kiskőrös Város Képviselő-testülete az államháztartásról szóló 2011. évi CXCV. tv. 25. §-ban foglalt felhatalmazás alapján, valamint az Alaptörvény 32.cikk(1) bekezdésében, a helyi önkormányzatokról szóló 1990.évi LXV. tv. 1.§(6) b) pontjában, a 91.§(1) bekezdésében, a helyi önkormányzatok és szerveik, a köztársasági megbízottak, valamint egyes centrális alárendeltségű szervek feladat- és hatásköreiről szóló 1991. évi XX. törvény 138. §. (1) b) pontjában meghatározott feladatkörében eljárva a következőket rendeli el:
1. §.

A Képviselő-testület felhatalmazást ad a polgármesternek arra, hogy a Polgármesteri Hivatal, ill. a költségvetési intézmények útján, a 2013. évi költségvetési rendelet hatályba lépéséig, a hatályos jogszabályok és a megállapodások, valamint a Képviselő-testületnek a 2013. évi költségvetési rendelet hatályba lépéséig meghozott döntései szerint az Önkormányzatot megillető bevételeket beszedje, és a kiadásokat teljesítse. A Polgármester jogosult a felhalmozási célú kiadások tekintetében a korábbi években és a 2012. évi költségvetés keretein belül megtett kötelezettségvállalásokból, megkötött szerződésekből eredő fizetési kötelezettségek teljesítésére.

2. §.

Az önkormányzati, polgármesteri hivatali igazgatási tevékenység teljesített személyi jellegű és dologi kiadásai, valamint az Önkormányzat költségvetési intézményeinek teljesített személyi jellegű és dologi kiadásai nem haladhatják meg a 2012. évi előirányzatok időarányos összegét.

3. §.

A felhatalmazás időtartama alatt beszedett bevételeket és teljesített kiadásokat a 2013. évi költségvetési rendeletbe be kell építeni.

4. §.

Ez a rendelet 2013. január 1. napjával lép hatályba, rendelkezéseit a 2013. évi költségvetési rendelet hatályba lépéséig kell alkalmazni

HATÁSVIZSGÁLATI LAP

A Város 2013. évi átmeneti gazdálkodásról szóló rendelethez:

1. Társadalmi hatások
Képviselő-testület 2013. január 1-jéig nem állapítja meg a költségvetését, az átmeneti gazdálkodásról rendelet alkot, amelyben felhatalmazást ad a polgármesternek, hogy a helyi önkormányzat bevételeit folytatólagosan beszedhesse és kiadásait fedezhesse, illetve meghatározza, milyen intézkedéseket tehet a rendelet keretein belül.

2. Gazdasági, költségvetési hatások

A rendeletben foglaltak végrehajtásának közvetlen gazdasági és költségvetési hatásai vannak a 2013. évi költségvetési rendelet elfogadásáig.

3. Környezeti hatások

A rendeletben foglaltak végrehajtásának környezetre gyakorolt hatásai nincsenek.

4. Egészségügyi hatások

A rendeletben foglaltak végrehajtásának egészségügyi hatásai nincsenek.

5. Adminisztratív terheket befolyásoló hatások

Az adminisztrációs terheknél többlet nem jelentkezik.

6. A jogszabály megalkotásának szükségessége, a jogalkotás elmaradásának várható következmények

A kiadások teljesítése érdekében szükséges a rendelet megalkotása, mivel e rendelet hiányában a polgármester csak a 2012. évi kiadási előirányzatok időarányos teljesítésére jogosult.

7. A jogszabály alkalmazásához szükséges személyi, tárgyi, szervezeti és pénzügyi feltételek
A jogszabály alkalmazásához szükséges személyi, tárgyi, szervezeti és pénzügyi feltételek rendelkezésre állnak.

